stanford-oval/wikipedia huggingface dataset:
ברודקום
מוצרי החברה

סל המוצרים של החברה כולל שבבים בכל תחום תקשורת הנמצא בשימוש כיום. החל מטלפונים סלולריים בכל שיטות השידור (GSM, EDGE, W-CDMA), מקלטים-משדרים בתחנות בסיס, שבבי מיקרוגל לרשתות טלפונים; טלקומוניקציה ברדיו; רשתות קוויות לחברות גדולות וכן למשרד-קטן-משרד-ביתי (SOHO); רשתות מקומיות (LAN); ציוד לרשתות אלחוט ביתיות (נתבים ביתיים, ממתגים, מרכזי פורטים), רשתות משרדיות, עירוניות (MAN), רשתות שטח-רחב (WAN); שבבים לכרטיס רשת למחשבים אישיים ולשרתים; מעבדי רשת, מעבדים להצפנה; רשתות ספקי שירות, ציוד לספקי גישה; מעבדי וידאו וקול לממירים דיגיטליים ומכשירי הקלטת וידאו בזיכרון; תקשורת במרכזי מידע; תקשורת רחבת-סרט דרך סיבים אופטיים, כבלים קואקסיאליים, קווי מנוי דיגיטלי (DSL), מודמים בכבלים; מקלטים-משדרים וטיונרים לרדיו ולשידורי טלוויזיה ורדיו בלוויין; ועד רשתות לטווח קצר כמו בלוטות'.
שוק הממתגים הוא שוק גדול בו יש לברודקום נוכחות חזקה. יצרנים רבים של ציוד למיתוג משתמשים בשבבים וגם בקושחות של ברודקום. מבין המוצרים המוכרים ביותר לשוק הצרכני ניתן למנות את חבילת השבבים המספקת את מערכת ה-Wi-Fi והבלוטות' למכשירי האייפון של חברת אפל. ההצלחה המטאורית של מכשירי האייפון, מכשירי הסמארטפון בכלל, ומכשירי הטאבלט, הדורשים יכולת שידור בקצבים מהירים מאוד וברוחב סרט גדול, תרמו רבות לצמיחתה הגבוהה של ברודקום בשנים האחרונות.
על פי הערכות של בנק ההשקעות קרדיט סוויס, כ-11% מהכנסותיה של ברודקום בשנים האחרונות הגיעו מחברת אפל.
מטה החברה ממוקם בסמוך לקמפוס של אוניברסיטת קליפורניה באירוויין שבמחוז אורנג'. מרכזי פיתוח נוספים נמצאים בכ-15 מדינות, ובהם: קיימברידג', אנגליה; בנגלור, הודו; פארק תעשיות המדע סופיה - אנטיפוליס בצרפת; וגם בישראל.
במאי 2014 הודיעה ברודקום על יציאתה מתחום עיבוד האותות בפס בסיס (Baseband) המיועדים לשוק המודמים לטלפונים סלולריים, תחום שהביא הפסדים לחברה. ברודקום סגרה את החטיבה שפעלה בתחום ופיטרה כ-2000 עובדים. זאת, פחות משנה לאחר שרכשה את חטיבת המודמים של חברת נוקיה, במחיר נמוך יחסית. בעקבות המהלך התפנו משאבים רבים להשקעה בתחומים אחרים, ומניית החברה רשמה עלייה חדה.
ב-28 במאי 2015 הודיעה החברה על רכישתה בידי חברת השבבים אווגו (Avago) מסינגפור, תמורת 37 מיליארד דולר במזומן ובמניות. על פי ההודעה, החברה הממוזגת תיקרא Broadcom Ltd, ותנוהל בידי מנכ"ל ונשיא אווגו עד אז, הוק טאן. על פי ההערכות, שווי החברה החדשה יהיה 77 מיליארד דולר, ובכך תהיה השלישית בשוויה בעולם בקטגוריה של חברות שבבים (אחרי אינטל וקוואלקום).
הישגים בולטים

בהכנסותיה, החברה הייתה מדורגת ב-2011 במקום ה-10 בעולם מבין חברות השבבים, עם הכנסות בסך 7.3 מיליארד דולר; ואילו בניכוי חברות של שבבי זיכרון, היא ממוקמת חמישית בעולם. בשנת 2011 דורגה החברה במקום ה-343 בדירוג החברות של כתב העת Fortune.
ברודקום פעילה מאוד בשימוש בקוד הפתוח למערכות הפעלה לינוקס. ארגון הלינוקס דירג את החברה בין 10 החברות התורמות ביותר לפיתוח קוד הגרעין של לינוקס.
ברודקום דורגה על ידי המגזין הכלכלי Fortune במקום הראשון מבין חברות השבבים, בקטגוריה של חדשנות.
ברודקום דורגה על ידי אגודת מהנדסי האלקטרוניקה IEEE במקום הראשון מבין החברות ללא מפעל יצור (fabless), בקטגוריה של בעלות על קניין רוחני.
על פי הערכה של מדעני החברה, מתוך סך כל תעבורת המידע ברשת האינטרנט, 99.98% מהמידע עובר לפחות דרך שבב אחד של חברת ברודקום.
עניינים משפטיים

שמה של חברת ברודקום נקשר במספר שערוריות בתחום המיסוי על אופציות לעובדים של החברה. בשנת 2006 החברה נאלצה למחוק מספריה סכום של 750 מיליון דולר, סכום שגדל מאוחר יותר ל-1.5 מיליארד, כתוצאה מאי-סדרים ברישום מענקים של אופציות לקניית מניות.
במאי 2008 הגישה רשות ניירות הערך של ארצות הברית תביעה אזרחית כנגד המדען הראשי של החברה, הנרי סמואלי. בעקבות התביעה נאלץ סמואלי לפרוש מתפקידו כיו"ר החברה, אולם בסופו של דבר נמחקה התביעה.
ביוני אותה השנה הורשעו שני עובדים בכירים אחרים, הנרי ניקולאס וויליאם רואל, בגין רישום כוזב של אופציות. אולם ב-2009 ביטל בית משפט פדרלי את ההרשעה.
באפריל 2009 זכתה ברודקום בתביעה נגד מתחרתה העיקרית, חברת קוואלקום, עקב הפרה של פטנטים. קוואלקום חויבה לשלם לברודקום 891 מיליון דולר, ורשות המסחר הבינלאומי של ארצות הברית אסרה על ייבוא של טלפונים סלולריים המכילים שבבים של קוואלקום, בטענה של הפרת פטנטים.
רכישות

חברת ברודקום מבססת חלק ניכר מיכולת הפיתוח שלה בתחומי התקשורת, על רכישות של חברות. בין השנים 1999 ל-2015 רכשה ברודקום כ-60 חברות, רובן חברות הזנק קטנות; אולם ביניהן היו גם רכישות ענק, כדוגמת חברת נט-לוג'יק, בסכום של 3.7 מיליארד דולר.
ביולי 2018 רכשה ברודקום את חברת התוכנה CA טכנולוגיות תמורת 18.9 מיליארד דולר. בנובמבר 2019 הודיעה החברה על רכישת חטיבת אבטחת העסקים של סימנטק תמורת 10.7 מיליארד דולר.
במאי 2022 הודיעה ברודקום על כוונתה לרכוש את חברת VMware בעסקת מזומן ומניות בסך 61 מיליארד דולר.
רכישות > ברודקום בישראל

חברת ברודקום מקיימת בישראל מרכזי פיתוח בתחומים שונים, כולם כתוצאה של רכישות. ד"ר שלמה מרקל, לשעבר קצין טכני בכיר בחיל הים, הוא האחראי על הרכישות של ברודקום בישראל, לשעבר סגן נשיא בכיר בברודקום. בריאיון עיתונאי סיפר שכניסתה של ברודקום לישראל החלה כתוצאה ממפגש מקרי שלו עם מייסדי החברה, סמואלי וניקולאס, בארוחת ערב. השניים הציעו לו לעבור לארצות הברית כדי לעבוד בחברה. מרקל השיב שהוא מעדיף לעבוד מישראל, ועל כן נוצר בשבילו התפקיד של אחראי על הרכישות, והַמְּרַכֵּז בפועל של פעילות ברודקום בישראל.
קבוצת NessPRO מבית NESS, היא הנציגה הבלעדית של מוצרי התוכנה של Broadcom בישראל. הנציגות בישראל החלה עם חברת CA העולמית והמשיכה לאחר רכישתה על ידי Broadcom. בהמשך נוספה לנציגות, חברת Symantec על שלל מוצרי אבטחת המידע הארגוניים שלה.
בסך הכול מועסקים בישראל כ-800 עובדים ב-8 מרכזי פיתוח. בכך מהווה ישראל את אזור הפיתוח השלישי בגודלו של ברודקום, אחרי ארצות הברית והודו.
הטבלה שלהלן מפרטת את היסטוריית הרכישות של ברודקום בישראל.
| שם החברה | מיקום | תאריך   הרכישה | תחום התמחות | סכום הרכישה   (במיליון דולר) |
| --- | --- | --- | --- | --- |
| VisionTech | הרצליה | נובמבר 2000 | דחיסה ועיבוד של קובצי MPEG-2 | 777 במניות |
| M-Stream | כפר סבא | יוני 2004 | אלגוריתם לשיפור קליטת שידורי טלפונים סלולריים | 10 |
| Siliquent | רמת-גן | יולי 2005 | בקרי תקשורת, נמכרה ב-2014 תמורת 147 מיליון דולר | 84 |
| Octalica | איירפורט סיטי | מאי 2007 | מולטימדיה לבית על כבלים קואקסיאליים | 31 |
| Dune Networks | פארק יקום | דצמבר 2009 | מתגי רשת את'רנט מהירים | 178 |
| Percelo | רעננה | 2010 | מעבדים לתקני תקשורת ב-femtocell | 88 |
| Scitic Vista | נתניה | 2010 | מולטימדיה לטלפונים סלולריים ולמצלמות | 20 |
| Provigent | הרצליה | מאי 2010 | תקשורת במיקרוגל לרשתות סלולריות ואחרות | 340 |
| SC Square | תל אביב | 2010 | תוכנת אבטחה למערכות טלפונים סלולריים | 42 |
| BroadLight | הרצליה | אפריל 2012 | רשתות סיבים אופטיים פסיביות | 230 |
| Wisair | תל אביב | יוני 2012 | העברה אלחוטית של נתונים בטווחים קצרים | 1 |
בנובמבר 2018 הונחה באוניברסיטת תל אביב (ג'ורג' וייז 17) אבן פינה לבניין שנבנה במימונה של ברודקום. הבניין אוכלס באפריל 2021. שליש מהבניין משמש את האוניברסיטה ושני שלישים ממנו משמשים את ברודקום למשך 24 שנים, שלאחריהן יעמוד הבניין כולו לרשות האוניברסיטה. לבניין עברו עובדי ברודקום בישראל הנמצאים באתרים אחדים באזור המרכז.
הערות שוליים

↑   דורון צור, ההיסטוריה מתחרזת? משקיעי ה–AI צריכים להכיר את הסיפור של ברודקום, באתר TheMarker‏, 29 בדצמבר 2024
↑  ברודקום עולה לרשימת עשר הגדולות, EDN.com, אפריל 2011
↑  התביעה נגד ברודקום נדחתה, "סן-פרנסיסקו כרוניקל," 16.12.2009
↑  ברודקום רוכשת את חברת התוכנה CA ב-18.9 מיליארד דולר, באתר כלכליסט, 12 ביולי 2018
↑   ברודקום רוכשת את החטיבה העסקית של סימנטק ב-10.7 מיליארד דולר, באתר TheMarker‏, 9 באוגוסט 2019
↑  ליטל סמט, העסקה השלישית בגודלה בענף הטכנולוגיה: ברודקום רוכשת את VMware ב-61 מיליארד דולר, באתר כלכליסט, 26 במאי 2022
↑  "כיצד הפכה ברודקום לאחד מענקי הטכנולוגיה הבינלאומיים בישראל?", באתר TheMarker‏, 26 ביולי 2011
↑  "ברודקום ישראל מגייסת עשרות עובדים", באתר TheMarker‏, 11 בדצמבר 2012
↑   ענבל אורפז ואור הירשאוגה, ברודקום מכרה לקיולוג'יק את סיליקוונט הישראלית תמורת 147 מיליון דולר, באתר TheMarker‏, 19 בפברואר 2014
↑  בתיה פלדמן, ‏ברודקום רוכשת את הסטארט-אפ הישראלי אוקטליקה תמורת 35 מיליון דולר, באתר גלובס, 3 במאי 2007
↑  ברודקום רוכשת את דיון נטוורקס, "Techworkd," ‏ 1 בדצמבר 2009
↑  ברודקום רוכשת את פרוביג'נט, אתר ברודקום, 25 באפריל 2011
↑  ברודקום רוכשת את SC Square, אתר ברודקום, 23 במאי 2011
↑  ברודקום רוכשת את ברודלייט, אתר ברודקום, 21 במרץ 2012
↑  עמרי זרחוביץ', ‏מה עומד מאחורי המטה החריג שברודקום מקימה בתוך אוניברסיטת תל אביב, באתר גלובס, 26 בנובמבר 2018
| --- | --- |
בקרת זהויות :  LCCN: no2002086896  VIAF: 123493302   WorldCat (עם VIAF): 123493302 
המטה של חברת ברודקום באירוויין, קליפורניה
רג'ינלד קטליץ

רג'ינלד קטליץ
רג'ינלד קטליץ (באנגלית: Reginald Koettlitz ‏ 23 בדצמבר 1860–1916) היה רופא וחוקר קטבים בריטי. הוא השתתף במשלחת ג'קסון-הרמסוורת' אל ארץ פרנץ יוזף (מ-1894) ובמשלחת דיסקברי לאנטארקטיקה.
חייו

רג'ינלד קטליץ נולד באוסטנדה לכומר לותרני הולנדי ולאשתו האנגליה. המשפחה התיישבה בקנט, בריטניה זמן קצר לאחר מכן. קטליץ למד בקולג' בדובר ואחר השתלם ברפואה בבית החולים ע"ש גאי בלונדון. לאחר הסמכתו החל לעבוד כרופא במחוז דרהם.
חקר קטבים

ב-1894 התנדב קטליץ להצטרף למשלחת ג'קסון-המרסוורת' אל ארץ פרנץ יוזף בקוטב הצפוני כרופא וגאולוג. בשובו לדובר הביא עמו קטליץ דב קוטב, ששמור עדיין במוזיאון דובר. ב-1901 התנדב למשלחת דיסקברי של רוברט פלקון סקוט לאנטארקטיקה, גם הפעם כרופא. בתפקידו זה דרש ממנו סקוט לקבוע, אם ארנסט שקלטון כשיר להוביל מסע מזחלות במצבו הבריאותי, לאחר שאובחן על ידי עוזרו של קטליץ במשלחת, אדוארד אדריאן וילסון, כחולה בצפדינה. שקלטון ביקש בפירוש להישאר במשלחת ולצאת למסע וקטליץ ניסה לטשטש את האבחנה שמסר לסקוט כדי להפחית מחומרתה, אבל סקוט דרש ממנו לחדד את האבחנה, וקטליץ נענה לבקשתו, אם גם במורת רוח. וילסון היה בהמשך רופא משלחת טרה נובה של סקוט, שהסתיימה במותו עם שאר חברי קבוצת הקוטב.
במסע שהוביל בחציית מצר מקמרדו גילה קטליץ שני תוואי שטח קרחוניים, שנקראו לאחר זמן על שמו, קרחון קטליץ ומקפא קטליץ. על תפקידו במשלחת דיסקברי העניקה לו החברה הגאוגרפית המלכותית מדליה.
בהמשך חייו, עסק קטליץ ברפואה בדרום אפריקה. הוא מת מדיזנטריה בינואר 1916 יחד עם אשתו.
מורשתו

האי קטליץ - אי נמוך בתעלת בריטנסקי בארכיפלג של ארץ פרנץ יוזף נקרא על שמו וכך גם קרחון קטליץ ומקפא קטליץ, שניהם באנטארקטיקה.
הערות שוליים

↑  ראנולף פינז, "קפטן סקוט", הודר וסטאונטון, ,isbn 0340826975, 2003 עמ' 37
↑  פינז, עמ' 107-106
| --- | --- |
בקרת זהויות :  ISNI: 0000 0003 6667 2435  LCCN: no2012033307  SNAC: w6cv558d  VIAF: 80149196542974792506   WorldCat (עם VIAF): 80149196542974792506
סשה אלכסנדר

| --- | --- |

 לידה:  17 במאי 1973 (בת 51) לוס אנג'לס, קליפורניה, ארצות הברית 
 שם לידה:  Сузана Дробњаковић 
 מדינה:  ארצות הברית 
 השכלה:  אוניברסיטת דרום קליפורניה  בית הספר לקולנוע של אוניברסיטת דרום קליפורניה 
 תקופת הפעילות:  מ-1997 
 בן זוג:  אדוארדו פונטי (2017- היום)
 מספר צאצאים:  2 
 
סשה אלכסנדר  (נולדה סוזנה דרובניאקוביץ' ב-17 במאי 1973)  היא שחקנית ובמאית טלוויזיה אמריקאית. היא גילמה את גרטשן ויטר, אחותו של פרסי, בסדרה "דוסון קריק", היא גילמה את קייטלין טוד בשתי העונות הראשונות של "NCIS". במשך 7 עונות כיכבה בסדרה "ריזולי ואיילס" בתור מאורה איילס, בוחנת רפואית במשטרת בוסטון. היא הייתה גם שחקנית קבועה בעונות החמישית והששית של הסדרה "חסרי בושה".
ביוגרפיה

אלכסנדר, ממוצא סרבי,  נולדה בשם סוזנה דרובנג'קוביץ' בלוס אנג'לס, קליפורניה, ארצות הברית. היא החלה לשחק בהפקות בית ספר בכיתה ז'. היא גם הייתה מחליקה על קרח, אבל הפסיקה בגלל פציעה בברך. היא המשיכה לשחק בתיכון ובקולג', ואז עברה לניו יורק כדי לשחק בפסטיבלי שייקספיר. היא סיימה את לימודיה בבית הספר לקולנוע-טלוויזיה של אוניברסיטת דרום קליפורניה, שם הייתה חברה בקאפה אלפא תטא.
קריירה

אלכסנדר החלה לשחק בשתי סדרות קצרות מועד: הדרמה הרפואית "Presidio Med" והדרמה "Wasteland" של ABC. היא זכתה לתשומת לב תקשורתית רחבה ולשבחי ביקורת כשהופיעה בעונה הרביעית של" דוסון קריק" בתור גרטשן ויטר, אחותו של פייסי ויטר (ג'ושוע ג'קסון), שהיה לה רומן עם דוסון (ג'יימס ואן דר ביק). אלכסנדר הייתה גם בפרק בסדרת הקומדיה קצרת הימים של פוקס, "גרג הארנב", שבו היא שיחקה את התפקיד של כתבת TV Guide לסבית וחלקה נשיקה על המסך עם שרה סילברמן.
אלכסנדר הופיעה בסרטים "Lucky 13" ו- "All Over the Guy", כמו גם "הוא פשוט לא בקטע שלך" (בתפקיד קתרין), הסרט העצמאי "שיר הערש האחרון" ו"יס מן" (בתפקיד לוסי) בכיכובו של ג'ים קארי. היא הופיעה בתור התובעת המחוזית רובין צ'יילדס בפרק בסדרה "CSI". היא הופיעה בפרק של "חברים" כשגילמה כתבת בעיתון אופרות סבון שראיינה את ג'ואי .
אלכסנדר הצטרפה לסדרה "NCIS" כסוכנת המיוחדת של השירות החשאי קייטלין "קייט" טוד ב-2003. הופעתה בת השנתיים של אלכסנדר בתוכנית הסתיימה במאי 2005 כאשר דמותה, קייט, נהרגת על ידי מחבל שיורה לה בראש במהלך השניות האחרונות של סיום העונה השנייה, בפרק "דמדומים".
ההסבר הרשמי לעזיבתה היה כי "היא ביקשה לצאת מהחוזה שלה כדי לממש הזדמנויות אחרות". בהצהרות של אלכסנדר מאז עזיבתה את "NCIS", היא הבהירה שהבעיה שלה עם התוכנית היא שהיא חשה שהעומס בעבודה תובעני מדי עבורה.
בהופעותיה האחרונות בפרק הכפול "להרוג את ארי ", אלכסנדר הופיעה ככוכבת אורחת מיוחדת. דמותה קייטלין טוד הופיעה שוב בפרק "מה היה אם" עם אנתוני דינוזו לפרק ה-200 של NCIS ב-2012, אולם אלכסנדר לא חזרה לצלם קטעים חדשים לפרק; אלא קטעים מפרקי העונה השנייה נחתכו כדי לשלב אותה בפרק החדש.
לאלכסנדר היה תפקיד קטן בסרט הקלנוע "משימה בלתי אפשרית 3" משנת 2006.
מ-2010 עד 2016, אלכסנדר גילמה את ד"ר מאורה איילס במשך שבע עונות בסדרה "ריזולי ואיילס" בתור החוקרת הרפואית הראשי של מסצ'וסטס, שעובדת עם משטרת בוסטון. אלכסנדר שיחקה עם אנג'י הרמון, שגילמה את בלשית הרצח של בוסטון ג'יין ריזולי, חברתה הטובה של איילס בתוכנית.
בשנת 2015, אלכסנדר החלה לשחק בתפקיד חוזר בסדרה "חסרי בושה" של רשת שואוטיים כשגילמה את הלן רוניון, אחת מהפרופסורים בקולג' של ליפ גלאגר. דמותה הלן מקיימת מערכת יחסים פתוחה עם בעלה תיאו (בגילומו של מייקל ריילי בורק) מה שמאפשר לה לשכב עם ליפ. מערכת היחסים בין הלן לליפ היא גם רומנטית וגם כזו שמספקת לו הדרכה בקריירת הקולג' שלו, אבל הרומן מתפוצץ בעונה השישית (2016).
אלכסנדר לוהקה לצד לודאקריס בסרט הדרמה "The Ride" מ-2018. בשנת 2018, אלכסנדר כיכבה כאורחת בפרק של "חוק וסדר: מדור מיוחד", "Caretaker" (עונה 20, פרק 8), בתור אנה מיל. אלכסנדר גילמה את הבלשית צ'סלר בסרט של נטפליקס משנת 2020 "שקרים מסוכנים".
מאז 2020, היא דיבבה את אדי בסדרת האנימציה "Deathstroke: Knights & Dragons", המבוססת על DC Comics
בשנת 2021, אלכסנדר ביימה את הפרק ה-9 "דגלים אדומים" של עונה 3 של התוכנית "את" של נטפליקס .
חיים אישיים

ב-18 בספטמבר 1999, אלכסנדר התחתנה עם לוקה פסל, אך נישואים אלה הסתיימו מאוחר יותר.
אלכסנדר נשואה לבמאי אדוארדו פונטי, בנם הצעיר של השחקנית סופיה לורן ומפיק הסרטים קרלו פונטי. יש להם שני ילדים: בת לוסיה ובן לאונרדו. ג'סיקה קאפשו היא הסנדקית של לוסיה. אלכסנדר דוברת אנגלית, סרבית, איטלקית וקצת צרפתית.
פילמוגרפיה > קולנוע

| שנה | סרט | תפקיד | הערות |
| --- | --- | --- | --- |
| 1997 | Visceral Matter | קארן צ'יימברס |  |
| 1997 | Battle of the Sexes |  | סרט קצר |
| 1999 | טווין פולס איידהו | מיס אמריקה |  |
| 2001 | All over the guy | ג'קי סמנתה גולד |  |
| 2005 | Lucky 13 | סוזי |  |
| 2006 | משימה: בלתי אפשרית III | מליסה מיד |  |
| 2007 | NCIS | הסוכנת המיוחדת קייטלין טוד | סרטון קצר |
| 2008 | The last Lullaby | שרה |  |
| 2008 | יס מן | לוסי ברנס |  |
| 2008 | Tenure | מרגרט |  |
| 2009 | הוא פשוט לא בקטע שלך | קתרין |  |
| 2009 | Love Happens | ג'סיקה (צלמת) |  |
| 2009 | Play Dead | קרולן | וידאו |
| 2011 | Coming and Going | אלכס מייקלס |  |
| 2013 | The Girl from Nagasaki | אדלייד |  |
| 2017 | Bernard and Huey | רוז |  |
| 2018 | Amanda McKay | מריאן |  |
| 2018 | The Ride | מריאנה בוולטנס |  |
| 2020 | שקרים מסוכנים | הבלשית צ'סלר |  |
| 2023 | Bleeding Love |  |  |
פילמוגרפיה > טלוויזיה > בתור שחקנית

| שנה | סדרה | תפקיד | הערות |
| --- | --- | --- | --- |
| 1999 | Wasteland | ג'סי פרסר | תפקיד ראשי (עונה 1) |
| 2000–2001 | דוסון קריק | גרטשן ויטר | תפקיד חוזר (עונה 4) |
| 2001 | CSI: חקירת זירת פשע | התובע המחוזי רובין צ'יילדס | פרק: "אלטר בויז" |
| 2001 | Ball & Chain | קלואי ג'ונס | סרט טלוויזיה |
| 2002 | חברים | שלי | פרק: "האחד עם הראיון של ג'ואי" |
| 2002 | גרג הארנב | לורה קרלסון | פרק: "הפתעה!" |
| 2002 | Presidio Med | ד"ר ג'קי קולט | תפקיד ראשי (עונה 1) |
| 2003 | עד מומחה |  | סרט טלוויזיה |
| 2003–2005 2012–2015 | NCIS | הסוכנת המיוחדת קייטלין טוד | תפקיד ראשי (עונות 1-2) תפקיד אורח (עונות 3, 9 ו-12)  קול (עונה 8) |
| 2006 | הפנטגון | אליסון מריל | פרק: "פשעי מלחמה" |
| 2006 | התשע | ג'וליאנה | פרק: "אאוטסיידרים" |
| 2009 | כחול כהה | סוכנת DEA ג'וליה האריס | פרק: "ירייה בחושך" |
| 2009 | הזוג קרנסקי | אמילי אטווד | סרט טלוויזיה |
| 2010 | בַּיִת | נורה | פרק: " The Down Low " |
| 2010–2016 | ריזולי ואיילס | ד"ר מאורה איילס | תפקיד ראשי (עונות 1–7) |
| 2015–2016 | חסרי בושה | הלן רוניון | תפקיד חוזר (עונות 5–7) |
| 2016 | ארוחת ערב אצל טיפאני | עַצמָה | פרק: "Ladies Who Lunch" |
| 2016 | משחק שמות מפורסמים | עַצמָה | פרק 121 |
| 2018 | חוק וסדר: מדור מיוחד | אנה מיל | פרק:"Caretaker" |
| 2019 | FBI | ולרי קלדוול | פרק: "אמריקן איידול" |
| 2020 | תרגיע | מישל | פרק 1 |
| 2020 | מכת מוות: אבירים ודרקונים | אדלין "אדי" קיין (קול) | תפקיד ראשי |
| 2020 | סיפורים מופלאים | פולה פורטר | פרק: "המרתף" |
| 2023 | חוק וסדר | חברת הקונגרס קריסטין ברטל | פרק: "חיים פרטיים" |
| 2023 | תוכנית הבוקר | סלמה | פרק "Love Island" |
פילמוגרפיה > טלוויזיה > בתור במאית

| שנה | סדרה | הערות |
| --- | --- | --- |
| 2016 | ריזולי ואיילס | עונה 7 פרק 10: "לעשירים או עניים יותר" |
| 2021 | את | עונה 3 פרק 9: "דגל אדום" |
| 2022 | בול | עונה 6 פרק 19: "נפתח" |
פילמוגרפיה > טלוויזיה > בתור מפיקה

| שנה | סדרה | הערות |
| --- | --- | --- |
| 2005 | Lucky 13 | מפיקה שותפה |
פרסים

| שנה | ארגון | קטגוריה | תוכנית | תוצאה |
| --- | --- | --- | --- | --- |
| 2016 | פרס בחירת הקהל | שחקנית טלוויזיה בכבלים אהובה | ריזולי ואיילס | זכייה |
הערות שוליים

↑  "Biography". Sasha Alexander.
↑  Olya, Gabrielle (9 בדצמבר 2014). "Why Did Sasha Alexander Create Her Own Holiday?". People. נבדק ב-17 בדצמבר 2018. ...the actress, 41... {{cite news}}:  (עזרה)
↑  katjavojteh (26 במרץ 2014). "Sasha Alexander on Conan (Serbian women vs. Serbian men)" – via YouTube. {{cite web}}:  (עזרה)
↑  "Notable Thetas". Kappa Alpha Theta. נבדק ב-31 בדצמבר 2008. {{cite web}}:  (עזרה)
↑  Lee, Luaine (3 בדצמבר 2012). "'Rizzoli & Isles' star has done some crime fighting in real life". McClatchy-Tribune News Service. אורכב מ-המקור ב-2 בפברואר 2020. נבדק ב-17 בדצמבר 2018 – via Daily Herald (Provo, Utah). {{cite news}}:  (עזרה)
↑  Bobbin, Jay (17 ביולי 2005). "'NCIS' moves on". Chicago Tribune. נבדק ב-31 במאי 2013. {{cite web}}:  (עזרה)
↑  Jicha, Tom (28 באוגוסט 2005). "NCIS's Kate Is Gone, But Scrubs Will Be Back Soon". Sun Sentinel. נבדק ב-3 ביוני 2013. {{cite web}}:  (עזרה)
↑  Reyes, Mike (7 במאי 2019). "NCIS: Why Each Of The Major Cast Members Left". CinemaBlend. נבדק ב-19 באוקטובר 2020. {{cite web}}:  (עזרה)
↑  Gonzalez, Sandra (8 בפברואר 2012). "'NCIS' 200th episode: EP talks Sasha Alexander's 'return'". Entertainment Weekly. נבדק ב-20 בנובמבר 2021. {{cite web}}:  (עזרה)
↑  "Character Bio | Dr. Maura Isles". אורכב מ-המקור ב-19 בדצמבר 2013. נבדק ב-18 בדצמבר 2013. {{cite web}}:  (עזרה)
↑  Kennedy, Lisa (15 בנובמבר 2020). "'The Ride' Review: Well-Intentioned Adoption Drama Can't Triumph Over Racism". Variety (באנגלית אמריקאית). נבדק ב-7 בפברואר 2021. {{cite web}}:  (עזרה)
↑  "'Dangerous Lies' Review". The Hollywood Reporter (באנגלית). 30 באפריל 2020. נבדק ב-7 בפברואר 2021. {{cite web}}:  (עזרה)
↑  "First Look at CW Seed's Michael Chiklis-Led Deathstroke: Knights & Dragons". comicbook.com. נבדק ב-7 בפברואר 2021. {{cite web}}:  (עזרה)
↑  "LD036397 ALEXANDER, SASHA VS. PECEL, LUKA MICHAEL ROBERT". Trellis (באנגלית). נבדק ב-27 באוגוסט 2021. {{cite web}}:  (עזרה)
↑  "Eduardo Ponti and Sasha Alexander welcome a daughter". People.com. 19 במאי 2006. נבדק ב-12 ביוני 2012. {{cite web}}:  (עזרה)
↑  Sarah Michaud (10 בינואר 2011). "It's a Boy for Rizzoli & Isles's Sasha Alexander". People.com. נבדק ב-12 ביוני 2012. {{cite web}}:  (עזרה)
↑  Berger, Lori. "Sasha Alexander of Rizzoli & Isles Spills All". Redbook. נבדק ב-11 באפריל 2013. {{cite news}}:  (עזרה)
| --- | --- |
בקרת זהויות :  BnF: cb16712471h (data)  GND: 1127257587  ISNI: 0000 0000 4625 2204  LCCN: no2003039029  NTA: 338137920  SNAC: w6jd4zkn  SUDOC: 24177893X  VIAF: 34143426   WorldCat (עם VIAF): 34143426
מונגקה חאן

מוֹנְגְּקֶה חַאן (1208-1259, נקרא גם מאנגו) היה החאן הגדול הרביעי של האימפריה המונגולית. מונגקה היה בנו של טולוי, שהיה בנו הצעיר של ג'ינגיס חאן. מונגקה כיהן כחאן בין השנים 1251 ועד מותו.
שנותיו הראשונות

מונגקה היה שותף למערכה האירופאית (1236-1242), בין השאר בהרס קייב ובהתקפה על הונגריה. הוא חזר למונגוליה בקיץ 1241, לפני סופה הבלתי צפוי של המערכה בעקבות מותו של אוגדיי חאן.
עלייתו לשלטון

לאחר מותו של גויוק, החאן הגדול השלישי, מצא עצמו מונגקה מוביל את קבוצת צאצאי ג'ינגיס חאן ששאפו להדיח את צאצאי אוגדיי מהשלטון. באטו, המבוגר מביניהם, שהיה בנו של דז'וצ'י, היה קרוב למלחמה בגויוק ב-1248, שנמנעה בעקבות מותו של האחרון. לאחר מותו של גויוק, שיתף באטו פעולה עם אלמנתו של טולוי על מנת לסכל את תוכניותיה של אלמנת גויוק - ששלטה בפועל - להעביר את השלטון לאחד מבני משפחתה. באטו כינס קורילטאי בסיביר ב-1250 (הקורילטאי הראשון שלא כונס במונגוליה עצמה). על אף נסיונותיו של באטו, כונס קורילטאי במונגוליה ב-1251, ובחר במונגקה כחאן.
ההתפשטות המונגולית בתקופתו

בתקופת שלטונו כחאן, התמקד מונגקה בהרחבת האימפריה יותר מאשר קודמו. הוא עסק במלחמה בסין מול שושלת סונג, והצליח להביא לכיבוש חונאן ב-1254 ולכיבוש הודו-סין, שאיפשרו למונגולים לפלוש משלושה כיוונים שונים. הוא מינה את אחיו הולאגו חאן לעמוד בראש הפלישה לתוך מרכז העולם המוסלמי. המערכה האירופאית הוזנחה, אך ידידותו של מונגקה עם באטו הבטיחה את שלמות האימפריה.
מותו והשפעותיו

במהלך קרב בסין ב-1259, חלה מונגקה באופן מסתורי בדיזנטריה, ומת. מותו עצר את התקדמותו של הולאגו בדרום-מערב אסיה והוביל למלחמת האזרחים הטולויית בין אחיו קובלאי חאן ואריק בוק, שמוטטה את אחדותה של האימפריה המונגולית.
ראו גם

ג'וצ'י
גויוק חאן
באטו חאן
קובלאי חאן
אריק בוק
הולאגו חאן
שושלת יואן
אורדת הזהב
צ'אגאטאי (חאנות)
אילחאן
סידני פרקינסון

| --- | --- |

 לידה:  1745 אדינבורו, ממלכת בריטניה הגדולה 
 פטירה:  26 בינואר 1771 (בגיל 26 בערך) האוקיינוס ההודי 
 תחום יצירה:  איור בוטני 
 
סידני פרקינסון (באנגלית:Sydney Parkinson ‏; 1745 - 26 בינואר 1771) היה מאייר בוטני סקוטי ואמן היסטוריה של הטבע. הוא היה האמן האירופי הראשון שביקר באוסטרליה, ניו זילנד וטהיטי. פרקינסון היה הקווייקר הראשון שביקר בניו זילנד.
ביוגרפיה

פרקינסון הועסק על ידי ג'וזף בנקס כדי לנסוע איתו במסעו הראשון של ג'יימס קוק לאוקיינוס השקט בשנת 1768, פרקינסון אייר כמעט אלף  צמחים ובעלי חיים שנאספו על ידי בנקס ודניאל סולנדר במסעם.
הוא נאלץ לעבוד בתנאים קשים, חי ועבד בבקתה קטנה מוקף במאות דגימות. בטהיטי הוא היה מוכה בנחילי זבובים שאכלו את הצבע בזמן שעבד. הוא מת בים מדיזנטריה בדרך לקייפטאון שנדבק בה באי פרינסס בקצה המערבי של ג'אווה. בנקס שילם את שכרו לאחיו.
לפני שיצא למסעותיו לימד פרקינסון איור בוטני את אן לי, בתו של ג'יימס לי, בוטנאי ובעל משתלות מהאמרסמית' שאייר עבורו. בצוואתו פרקינסון השאיר את "כל הכלים השימושיים לציור או איור לבתו של מר לי, התלמידה שלי."
האוסף הגדול של יצירתו פורסם לבסוף בשנת 1988 בהוצאת אלקטו מהדורות היסטוריות ב-35 כרכים ומאז הוא עבר דיגיטציה על ידי המוזיאון להיסטוריה של הטבע בלונדון.
בשנת 1986 זכה לבול דואר המתאר את דיוקנו שהונפק על ידי הדואר באוסטרליה.
הערות שוליים

↑  Paul Barker, "Wide-eyes on a painted ocean", The Guardian, republished in Sydney Morning Herald, 10 July 1999, Spectrum, p. 13s
↑  NZ Quaker History | Quakers Aotearoa, quakers.nz
↑  A. J. Leask, Sydney Parkinson, botanical draughtsman, A journal of a voyage to the South Seas, in his Majesty's ship, the Endeavour. Faithfully transcribed from the papers of the late Sydney Parkinson, ... Embellished with views and designs, ...
1 2  Altafhusain Nadaf, Rahul Zanan, Indian Pandanaceae - an overview, Springer Science & Business Media, 2013-02-17, ISBN 978-81-322-0753-5. (באנגלית)
↑  Rex Rienits, Parkinson, Sydney (1745–1771), Canberra: National Centre of Biography, Australian National University. (באנגלית)
↑  Anne Lee (London 1753-circa 1790), www.christies.com (באנגלית)
↑  Australia - 90c stamp of 1986 (#7300) | StampData, stampdata.com
| --- | --- |
בקרת זהויות :  NLI: 987007275027805171  AAG: 1590  ADB: parkinson-sydney-2537  BnF: cb12564061q (data)  Botanist: Parkinson  DSI: 583  FNZA: 11644  GND: 12220655X  ISNI: 0000 0000 8101 2062  LCCN: n83022707  LNB: 000291387  NGV: 25202  NTA: 074679511  RKD: 61859  SNAC: w6kh2gfn  SUDOC: 067020356  TePapa: 4750  Trove: 514506  ULAN: 500005530  VIAF: 22258698   WorldCat (עם VIAF): 22258698